Cele se verskonings oor DNS-agterstand verwerp | Maroela Media
Minister Bheki Cele (Foto: Jairus Mmutle/GCIS)
TLU SA het geen simpatie met Bheki Cele, die minister van polisie, se slapelose nagte oor die onaanvaarbare agterstand met DNS-toetse in die polisie se forensiese afdeling nie.
"Hy is die oorsaak van die agterstand en behoort opsy te staan sodat 'n kundige persoon sy gemors kan opruim," sê Henry Geldenhuys, die president van TLU SA.
Die organisasie het reeds in Maart vanjaar 'n petisie van stapel gestuur om die minister se kop te laat rol. "Onder sy wanbestuur van die departement is die SAPD se vuurwapenregister en die stelsel wat DNS-bewyse stoor afgeskakel voordat daar enige alternatiewe stelsel in plek was. Hy het gister in die parlement erken dat meer as 200 000 bewyse onverwerk lê en wag. In Januarie en Februarie het die forensiese afdeling nie eers die nodige middels gehad om DNS-monsters te verwerk nie en Cele het eers later daarvan uitgevind," het Geldenhuys bygevoeg.
"Hoe erg moet 'n minister in hulle pos droogmaak om afgedank te word?" wil Geldenhuys weet. "Hoeveel gesteelde wapens of selfs dienspistole moet in die hande van misdadigers land voordat daar teen Cele opgetree gaan word? Hoeveel boere, gesinne en plaaswerkers moet in vrees vir hulle lewens wag op nog 'n aanval omdat DNS-bewyse nie verwerk word nie?"
Geldenhuys meen die situasie is onaanvaarbaar en hy doen 'n dringende beroep op president Cyril Ramaphosa om minister Cele onmiddellik af te dank.
TLU SA sal nou ook 'n skrywe aan die portefeuljekomitee oor polisie rig dat die minister uit sy pos ontslaan moet word.
"Cele moes nooit as die minister van polisie aangestel geword het nie. Hy is in 2013 afgedank as polisiekommissaris oor korrupsie. Hoe op aarde het dit hom nie gediskwalifiseer as 'n kandidaat in enige pos te doen met wet en orde nie?"
Ondersteun gerus TLU SA se petisie om Cele afgedank te kry hier: https://www.tlu.co.za/tsamaea-cele/
Bheki Cele TLU SA
Covid-19-statistieke: Meer as 2 700 nuwe gevalle aangemeld
Dank Cele af!!
Maar ou adoons loop soos groot mnr op die strand rond en pla mense wat onskuldig is. As jy n skelm is dan word jy n menister van die ANC gemaak.
Daar is puik kanidate wat bevoeg en bekwaam is om dit reg te ruk en te handhaaf, haal net politiek uit die aanstelling.
Vir die ANC word jy aangestel om dat jy lojaal is of was teenoor daie ANC.Geen bevoegdheid of kundigheid is nodig vir die werk.Geen graad,ervaring of kennis nodig.As jy misdaad rekord het is jou kanse nog beter. Nou ja dan kan jy verstaan hoekom Cele daar is.Hy is daar vir sy vet salaris aan die einde van die maand.Geen ander rede.